चुनावी साल में बीजेपी के टॉप-3 नेता 15 बार आए, कांग्रेस लीडरशिप ने बनाई दूरी
Prime Minister Narendra Modi Rajasthan (Sikar) Visit Significance - कांग्रेस में आपसी घमासान और लाल डायरी कांड के बीच प्रधानमंत्री नरेंद्र मोदी गुरुवार 27 जुलाई को राजस्थान के सीकर पहुंचेंगे।
कांग्रेस में आपसी घमासान और लाल डायरी कांड के बीच प्रधानमंत्री नरेंद्र मोदी गुरुवार 27 जुलाई को राजस्थान के सीकर पहुंचेंगे। देशभर में 'इंडिया' अलायंस को लेकर पहले से ही राजनीति गर्म है।
इसी बीच प्रधानमंत्री सीकर में अपनी सभा से राजस्थान के शेखावटी को साधेंगे। बीजेपी प्रधानमंत्री की इस सभा को काफी महत्वपूर्ण मान रही है।
खासतौर से उस दौर में जब कांग्रेस आपसी खेमेबाजी से जूझ रही है, इस बीच प्रधानमंत्री का सीकर दौरा काफी महत्वपूर्ण रहेगा।
राजनीतिक जानकारों का कहना है- राजस्थान में विधानसभा चुनाव की सरगर्मी को देखते हुए यह कहा जा सकता है कि अक्टूबर के महीने में आचार संहिता लग जाएगी।
ऐसे में पीएम के इस दौरे से राजस्थान में चुनावी तैयारियां अंतिम दौर में पहुंच जाएगी। पीएम मोदी का इस साल राजस्थान में यह सातवां दौरा है। वहीं गृहमंत्री अमित शाह और बीजेपी अध्यक्ष जेपी नड्‌डा भी कई दौरे कर चुके हैं।
वहीं, कांग्रेस अध्यक्ष बनने के बाद मल्लिकार्जुन खड़गे इस साल राजस्थान नहीं आए हैं। इससे पहले वे 2022 में भारत जोड़ो यात्रा के दौरान राजस्थान आए थे।
इसी तरह पूर्व कांग्रेस अध्यक्ष राहुल गांधी और महासचिव प्रियंका गांधी ने भी अब तक राजस्थान से दूरी बनाई हुई है। इस साल कांग्रेस की ओर से कोई भी ऐसी चुनावी सभा या रैली नहीं हुई है, जिसमें राहुल गांधी, सोनिया गांधी, प्रियंका गांधी , मल्लिकार्जुन खड़गे या कांग्रेस का कोई बड़ा नेता शामिल हुआ हो।
राहुल गांधी ने तेलंगाना सहित अन्य राज्यों में दौरे किए हैं। मगर भारत जोड़ो यात्रा के बाद अब तक राहुल किसी सभा या दौरे के लिए राजस्थान नहीं आए हैं।
वहीं दूसरी ओर बीजेपी लगातार अपने नेताओं के ताबड़तोड़ दौरे राजस्थान में करा रही है। बीजेपी के टॉप-3 नेता लगातार राजस्थान में सक्रिय हैं। 29 जून को जेपी नड्‌डा भरतपुर, 30 जून को अमित शाह उदयपुर, 8 जुलाई को प्रधानमंत्री नरेंद्र मोदी बीकानेर का दौरा कर चुके हैं।
जनवरी के बाद 11 फरवरी को पीएम मोदी दौसा पहुंचे। इसके बाद अजमेर, नाथद्वारा, माउंट आबू और बीकानेर के दौरे प्रधानमंत्री ने किए। अब 27 जुलाई को सीकर का दौरा होगा।
वहीं अमित शाह इस साल भरतपुर और उदयपुर का दौरा कर चुके हैं। इसके अलावा वे जयपुर में अहम बैठक भी कर चुके हैं।
बीजेपी अध्यक्ष जेपी नड्‌डा भी राजस्थान में सक्रिय रहे हैं। उन्होंने जयपुर और भरतपुर में अपनी सभाएं की हैं। वहीं मंत्री राजनाथ सिंह जोधपुर, पीयूष गोयल अलवर में सभा कर चुके हैं।
कुल मिलाकर जहां कांग्रेस की सेंट्रल लीडरशिप की इस साल एक भी बड़ी सभा नहीं हुई है। वहीं बीजेपी की सेंट्रल लीडरशिप 15 से ज्यादा सभा और दौरे कर चुकी है।
गहलोत-पायलट और आपसी विवादों से दूरी
कांग्रेस से जुड़े जानकार बताते हैं कि राजस्थान के विवादों के चलते कांग्रेस की सेंट्रल लीडरशिप ने दूरी बनाई हुई है। अभी कुछ समय पहले तक सीएम अशोक गहलोत और पूर्व डिप्टी सीएम सचिन पायलट का आपसी विवाद चल रहा था। पायलट मुखर होकर अपनी ही सरकार के खिलाफ बोल रहे थे।
पिछली बैठक के बाद यह कहा गया कि इसे सुलझा लिया गया है। वहीं उसके बाद अब मंत्री राजेंद्र गुढ़ा की बर्खास्तगी से एक बार फिर पार्टी के भीतर खेमेबाजी उभर आई है। वहीं दिव्या मदेरणा भी खुद अपनी ही सरकार की कार्यशैली पर सवाल उठा चुकी हैं।
शेखावटी में पहली बार, गुढ़ा और लाल डायरी छाएगा
पीएम मोदी पिछले साढ़े चार साल में पहली बार शेखावाटी पहुंचेंगे। वे सीकर से दो लोकसभा सीटें सीकर और झुंझुनू और 15 विधानसभा सीटों को साधेंगे। पीएम के दौरे में लाल डायरी और कांग्रेस के बर्खास्त मंत्री राजेंद्र सिंह गुढ़ा का मुद्दा गूंजेगा। गुढ़ा शेखावटी क्षेत्र से ही आते हैं और झुंझुनू के उदयपुरवाटी से ही विधायक हैं।
बीजेपी नेताओं का कहना है कि इस सभा में पीएम मोदी लाल डायरी कांड से लेकर कांग्रेस सरकार में हुए भ्रष्टाचार और महिलाओं के प्रति बढ़े अपराध पर सरकार को घेरेंगे।
गुढ़ा खुद विधानसभा में महिला अपराध पर अपनी ही सरकार को घेर चुके हैं। इसके अलावा उन्होंने कांग्रेस के मंत्रियों और विधायकों को दुर्योधन और बलात्कारी तक कहा है। ऐसे में माना जा रहा है कि पीएम की सभा में ये मुद्दे छाए रहेंगे।
शेखावटी में बीजेपी की हालत खराब, 15 में से सिर्फ 1 विधायक
शेखावटी में अपनी सभा से पीएम मोदी राजस्थान के उस हिस्से को साधेंगे, जहां बीजेपी काफी कमजोर रही है। शेखावटी में दोनों जिले सीकर और झुंझुनू में बीजेपी काफी कमजोर है।
सीकर की 8 सीटों में से एक पर भी बीजेपी विधायक नहीं है। यहां 7 सीटों पर कांग्रेस और 1 सीट पर निर्दलीय विधायक है।
वहीं दूसरी ओर झुंझुनू में भी 7 सीटों में से सिर्फ 1 सीट पर बीजेपी काबिज है। बाकी 6 सीटों पर कांग्रेस ही है। इस क्षेत्र से बीजेपी से एकमात्र विधायक सूरजगढ़ से सुभाष पूनिया हैं।
बीजेपी के नेताओं का कहना है कि यही वजह है कि इस क्षेत्र से बीजेपी को मजबूती दिलाने के लिए पीएम मोदी सीकर आ रहे हैं।
90 के बाद शेखावटी ने बीजेपी को मेंडेट देना शुरू कर दिया है : सतीश पूनिया
पीएम मोदी के दौरे को लेकर पूर्व प्रदेशाध्यक्ष और उप नेता प्रतिपक्ष सतीश पूनिया का कहना है कि 1990 के बाद से अटल बिहारी वाजपेयी को शेखावाटी के लोगों ने अच्छा मेंडेट दिया।
90 के बाद से धीरे-धीरे यहां हमारा आधार बढ़ा है। पिछली बार भी हमारी अच्छी सीटें थी, आगे भी शेखावाटी में भाजपा को फायदा होगा।
पूनिया ने कहा कि पीएम सीकर से 11.5 करोड़ किसानों के खाते में 2.5 लाख करोड़ रुपए जमा कराएंगे। सीकर इस बात का साक्षी बनेगा कि दुनिया की सबसे बड़ी स्कीम का पैसा यहां से ट्रांसफर होगा। पीएम के नाम और काम की अपील होती है, सीकर का शो पार्टी को एनर्जी देगा।
जाट बाहुल्य इलाका, कांग्रेस अध्यक्ष यहीं से
जानकारों का कहना है कि शेखावटी इलाका इसलिए सबसे महत्वपूर्ण है क्योंकि यह पूरी तरह जाट बाहुल्य है। जाट राजस्थान में सबसे प्रभावशाली कौम में से एक है।
ऐसे में यहां से पीएम इस वर्ग को साधने की कोशिश करेंगे। कांग्रेस के अध्यक्ष गोविंद सिंह डोटासरा भी लक्ष्मणगढ़ से ही विधायक हैं। ऐसे में बीजेपी का फोकस जाट बाहुल्य इलाकों को साधने पर है।
सीकर से सांसद सुमेधानंद सरस्वती भी जाट समुदाय से आते हैं। पीएम की सभा का जिम्मा भी उन्होंने ही उठाया हुआ है। हालांकि इस क्षेत्र में ब्राह्मण, मुसलमान, दलित और राजपूत वोटर भी अलग-अलग जगह अपना प्रभाव रखते हैं।
सुभाष महरिया भी होंगे मौजूद
प्रधानमंत्री की इस सभा में पूर्व सांसद सुभाष महरिया भी मौजूद रहेंगे। सुभाष महरिया मई में ही कांग्रेस छोड़कर वापस बीजेपी में शामिल हुए थे। महरिया इससे पहले तीन बार बीजेपी से ही सांसद रहे हैं। वे बीजेपी से मंत्री भी रहे।
माना जा रहा है कि अगले विधानसभा चुनाव में सुभाष महरिया शेखावटी क्षेत्र में बीजेपी के लिए महत्वपूर्ण साबित हो सकते हैं। बीजेपी के इस कार्यक्रम में पूर्व सीएम वसुंधरा राजे, प्रदेशाध्यक्ष सीपी जोशी सहित, नेता प्रतिपक्ष राजेंद्र राठौड़, उपनेता प्रतिपक्ष सतीश पूनिया सहित तमाम महत्वपूर्ण नेता मौजूद रहेंगे।
किसानों के खाते में पैसा ट्रांसफर करेंगे पीएम
पीएम सीकर दौरे पर 1.25 लाख किसानों को सम्मान निधि की 14वीं किस्त डायरेक्ट बेनिफिट ट्रांसफर से भेजेंगे। इसके अलावा 1600 एफपीओ केंद्रों और एक केंद्रीय विद्यालय का भी उद्घाटन करेंगे।
अपनी सभा से पहले पीएम मेडिकल कॉलेज का लोकार्पण करेंगे। यह लगभग 345 करोड़ का प्रोजेक्ट होगा
ये भी पढ़ें- 
पायलट बोले- बीजेपी को 'इंडिया' के नाम तक से नफरत:प्रदेशाध्यक्ष के दिनों को याद किया, कहा-काम करने का सबसे ज्यादा मजा तभी आया
राजस्थान के पूर्व डिप्टी सीएम सचिन पायलट ने बीेजेपी और केंद्र सरकार पर एक बार फिर जमकर निशाना साधा। उन्होंने 2024 के लोकसभा चुनावों में विपक्षी पार्टियों के गठबंधन 'इंडिया' (INDIA) की जीत का दावा किया है। (पूरी खबर के लिए क्लिक करें)